Olimb tilbake for Frölunda
- Det var uvant å være tilbake på isen, men dette har jeg ventet lenge på. Nå har jeg gått og kjedet meg i syv uker, så dette var kjempedeilig, sier han til VG Nett. Frölunda-spilleren pådro seg en skade i det indre leddbåndet i kneet mot Skellefteä i slutten av september. Men var tilbake på isen i tirsdagens oppgjør mot Färjestad BK. - Alt i alt var det godkjent fra min side. Vi skapte masse sjanser, og jeg fikk en målgivende pasning. Selv om det var en større prestasjon av Dick Axelsson, som scoret, enn det var av meg. Olimb måtte riktignok innse at det ble tap i spilleforlengelsen mot landslagskollegaene Ole-Kristian Tollefsen, Marius Holtet, Anders Bastiansen og Martin Röymark. - Jeg synes vi gjorde en bra kamp, men det er tungt at det ble ett og ikke tre poeng. En rekke andre nordmenn har også vært i aksjon i den svenske eliteserien i kveld. 17 år gamle Mattias Nørstebø fikk sin debut for Brynäs - uten Mads Hansen på isen. Det endte med en 4-1-seier mot Linköping. HV71 med Tommy Kristiansen og Mats Trygg fortsetter på tabelltoppen etter 3-1-seier mot Timrå. Mens Jonas Holøs ikke klarte å forhindre at Växjö tapte mot Modo. Alexander Bonsaksen og Rögle slo AIK 4-1.
Tirsdag kunne Mathis Olimb snøre på seg skøytene igjen etter å ha sittet syv uker på sidelinjen.